CELEX: 32022R0345
Language: et
Date: 2022-03-01 00:00:00
Title: Nõukogu määrus (EL) 2022/345, 1. märts 2022, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas

2.3.2022   
               
               
                  ET
               
               
                  Euroopa Liidu Teataja
               
               
                  L 63/1
               
            
         NÕUKOGU MÄÄRUS (EL) 2022/345,
         1. märts 2022,
         millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 215,
         võttes arvesse nõukogu 1. märtsi 2022. aasta otsust (ÜVJP) 2022/346, millega muudetakse otsust 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (1),
         võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
         ning arvestades järgmist:
         
                     (1)
                  
                  
                     Nõukogu võttis 31. juulil 2014 vastu määruse (EL) nr 833/2014 (2).
                  
               
                     (2)
                  
                  
                     Määrusega (EL) nr 833/2014 jõustatakse teatavad nõukogu otsuses 2014/512/ÜVJP (3) sätestatud meetmed.
                  
               
                     (3)
                  
                  
                     Nõukogu võttis 1. märtsil 2022 vastu otsuse (ÜVJP) 2022/346, millega muudetakse otsust 2014/512/ÜVJP ning kehtestatakse täiendavad piiravad meetmed spetsiaalsete finantssõnumiteenuste osutamise suhtes teatavatele Venemaa krediidiasutustele ja nende Vene tütarettevõtjatele, kes on Venemaa finantssüsteemi jaoks olulised ja kelles suhtes liit või partnerriigid juba kohaldavad piiravaid meetmeid, ning teatavate eranditega ka Venemaa otseinvesteeringute fondiga tehtava koostöö suhtes. Sellega keelatakse teatavate eranditega ka euro pangatähtede tarnimine Venemaale.
                  
               
                     (4)
                  
                  
                     Kõnealused meetmed kuuluvad aluslepingu kohaldamisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõik liikmesriigid kohaldaksid nimetatud meetmeid ühetaoliselt.
                  
               
                     (5)
                  
                  
                     Käesolevas määruses sätestatud meetmete tõhususe tagamiseks peaks see jõustuma avaldamise päeval.
                  
               
                     (6)
                  
                  
                     Määrust (EL) nr 833/2014 tuleks seetõttu vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) nr 833/2014 muudetakse järgmiselt.
            
                        1)
                     
                     
                        Artikli 2d lõiked 1 ja 4 asendatakse järgmisega:
                        
                           „1.   Pädevad asutused vahetavad teiste liikmesriikide ja komisjoniga teavet artiklite 2, 2a ja 2b kohaselt antud lubade ja nende andmisest keeldumiste kohta. Teabevahetus toimub määruse (EL) 2021/821 artikli 23 lõike 6 kohaselt loodud elektroonilise süsteemi kaudu.
                        
                        
                           4.   Asjakohasel juhul ja vastastikkuse alusel vahetab komisjon liikmesriikidega konsulteerides partnerriikidega teavet, et käesoleva määruse kohased ekspordikontrollimeetmed oleksid tulemuslikud ja partnerriikides täitmisele kuuluvaid ekspordikontrollimeetmeid kohaldataks järjepidevalt.“
                        
                     
                  
                        2)
                     
                     
                        Artiklisse 2e lisatakse järgmised lõiked:
                        
                           „3.   Keelatud on Venemaa otseinvesteeringute fondi kaasrahastatavatesse projektidesse investeerida, neis osaleda või neisse muul viisil panustada.
                        
                        
                           4.   Erandina lõikest 3 võivad pädevad asutused tingimustel, mida nad asjakohaseks peavad, lubada investeerimisosalust Venemaa otseinvesteeringute fondi kaasrahastatavates projektides või sellistesse projektidesse panustamist pärast seda, kui nad on kindlaks teinud, et selline investeerimisosalus või panus kuulub tasumisele enne 2. märtsi 2022 sõlmitud lepingute või selliste lepingute täitmiseks vajalike lisalepingute alusel.“
                        
                     
                  
                        3)
                     
                     
                        Lisatakse järgmised artiklid:
                        
                           „Artikkel 5h
                           Alates 12. märtsist 2022 on keelatud finantsandmete vahetamiseks kasutatavate spetsiaalsete finantssõnumiteenuste osutamine XIV lisas loetletud juriidilistele isikutele, üksustele või asutustele või Venemaal asutatud juriidilistele isikutele, üksustele või asutustele, kelle omandiõigusest kuulub otse või kaudselt rohkem kui 50 % XIV lisas loetletud üksusele.
                        
                        
                           Artikkel 5i
                           
                              1.   Keelatud on müüa, tarnida, üle kanda või eksportida eurodes nomineeritud pangatähti Venemaale või Venemaal asuvale füüsilisele või juriidilisele isikule, üksusele või asutusele, sealhulgas valitsusele ja Venemaa Keskpangale, või Venemaal kasutamiseks.
                           
                           
                              2.   Lõikes 1 sätestatud keeldu ei kohaldata eurodes nomineeritud pangatähtede müügi, tarnimise, ülekandmise ega ekspordi suhtes, kui kõnealune müük, tarnimine, ülekandmine või eksport on vajalik:
                              
                                          a)
                                       
                                       
                                          Venemaale reisivate füüsiliste isikute või nendega koos reisivate lähisugulaste isiklikuks kasutuseks või
                                       
                                    
                                          b)
                                       
                                       
                                          Venemaal tegutseva ja rahvusvahelise õiguse kohaselt puutumatu diplomaatise või konsulaaresinduse või rahvusvahelise organisatsiooni ametlikuks tegevuseks.“
                                       
                                    
                        
                     
                  
                        4)
                     
                     
                        Artikkel 12 asendatakse järgmisega:
                        
                           „Artikkel 12
                           Keelatud on osaleda teadlikult ja tahtlikult tegevuses, mille eesmärk või tagajärg on käesolevas määruses sätestatud keeldudest kõrvalehoidmine, sealhulgas tegutsedes artikli 2e lõikes 3, artiklites 5, 5a, 5b, 5e, 5f, 5h ja 5i osutatud füüsiliste või juriidiliste isikute, üksuste või asutuste asemel või artikli 2e lõikega 4, artikli 5 lõikega 6, artikli 5a lõikega 2, artikli 5b lõikega 2, artikli 5e lõikega 2, artikli 5f lõikega 2 või artikli 5i lõikega 2 ette nähtud erandeid nende huvides ära kasutades.“
                        
                     
                  
                        5)
                     
                     
                        Käesoleva määruse lisa lisatakse määruse (EL) nr 833/2014 XIV lisana.
                     
                  
         
            Artikkel 2
            Käesolev määrus jõustub selle Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. märts 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  ELT L 63, 2.3.2022.
         
            (2)  Nõukogu 31. juuli 2014. aasta määrus (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 229, 31.7.2014, lk 1).
         
            (3)  Nõukogu 31. juuli 2014. aasta otsus 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 229, 31.7.2014, lk 13).
      
      
         
            LISA
            
               
                  
                     „XIV LISA
                     Artiklis 5h osutatud juriidiliste isikute, üksuste ja asutuste loetelu
                     
                                 Bank Otkritie
                              
                           
                                 Novikombank
                              
                           
                                 Promsvyazbank
                              
                           
                                 Bank Rossiya
                              
                           
                                 Sovcombank
                              
                           
                                 VNESHECONOMBANK (VEB)
                              
                           
                                 VTB BANK
                              
                           
               “.